CELEX: C2005/057/48
Language: el
Date: 2005-03-05 00:00:00
Title: Υπόθεση T-471/04: Προσφυγή του Γεωργίου Καρατζόγλου κατά της Ευρωπαϊκής Υπηρεσίας Ανασυγκρότησης, που ασκήθηκε στις 6 Δεκεμβρίου 2004

5.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 57/28
            
         Προσφυγή του Γεωργίου Καρατζόγλου κατά της Ευρωπαϊκής Υπηρεσίας Ανασυγκρότησης, που ασκήθηκε στις 6 Δεκεμβρίου 2004
   (Υπόθεση T-471/04)
   (2005/C 57/48)
   Γλώσσα διαδικασίας: η αγγλική
   Στις 6 Δεκεμβρίου 2004 ο Γεώργιος Καρατζόγλου, κάτοικος Ιωαννίνων, εκπροσωπούμενος από τον δικηγόρο Σ. Α. Παππά, άσκησε προσφυγή ενώπιον του Πρωτοδικείου των Ευρωπαϊκών Κοινοτήτων κατά της Ευρωπαϊκής Υπηρεσίας Ανασυγκρότησης.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει τη σιωπηρή απόρριψη της ένστασής του και, συνακόλουθα, την καταγγελία της σύμβασης εργασίας του,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Ο προσφεύγων προσλήφθηκε από την καθής ως έκτακτος υπάλληλος, σύμφωνα με το άρθρο 2, στοιχείο α', του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων (στο εξής: καθεστώς). Στις 7 Μαΐου 2003 η σύμβαση εργασίας του ανανεώθηκε για αόριστο χρόνο. Ο προσφεύγων βάλλει κατά της μεταγενέστερης καταγγελίας της σύμβασης εργασίας του, η οποία πραγματοποιήθηκε κατ' εφαρμογή του άρθρου 47, παράγραφος 2, του καθεστώτος.
   Προς στήριξη της προσφυγής του ο προσφεύγων ισχυρίζεται ότι η καταγγελία είναι αναιτιολόγητη. Κατά τον προσφεύγοντα, η καθής είχε δεσμευτεί να μην καταγγείλει τη σύμβαση, αν δεν ήταν υποχρεωμένη να μειώσει ή να διακόψει τις δραστηριότητές της. Ο προσφεύγων ισχυρίζεται ότι αυτό δεν συμβαίνει εν προκειμένω ούτε άλλωστε προβλήθηκε καν ως αιτιολογία. Ο προσφεύγων ισχυρίζεται επιπλέον ότι συντρέχουν προσβολή της δικαιολογημένης εμπιστοσύνης του, παράβαση του άρθρου 47 του καθεστώτος και κατάχρηση εξουσίας. Τέλος, ο προσφεύγων ισχυρίζεται ότι έχει παραβιαστεί η αρχή της χρηστής διοίκησης, διότι, κατά τον προσφεύγοντα, η υποτιθέμενη ανάγκη μείωσης του προσωπικού οφείλεται σε εσφαλμένη διαχείριση.